b'\n_START_ARTICLE_\nDinamit\n_START_PARAGRAPH_\nDinamit (prema gr\xc4\x8d.: sila, snaga) naziv je za vrlo sna\xc5\xbean brizantni eksploziv, koji se ve\xc4\x87 u 19. st. proizvodio na bazi glicerol-trinitrata, poznatijeg pod starim nazivom nitroglicerin._NEWLINE_Alfred Nobel utvrdio je 1867.g. da infuzorijska zemlja adsorbira glicerol-trinitrat i tvori s njim plasti\xc4\x8dan i manje osjetljiv eksploziv, kojeg je nazvao dinamit._NEWLINE_Prve vrste dinamita sadr\xc5\xbeavale su 75% glicerol-trinitrata, 24, 5% infuzorijske zemlje i 0,5% sode. Bio je takozvani gurdinamit, u kojem je infuzorijska zemlja bila neaktivna baza sa svrhom oslabljivanja detonacije. Poslije se uglavnom proizvodio dinamit s aktivnom bazom, u obliku mje\xc5\xa1avine glicerol-trinitrata i salitre, drvene piljevine, pra\xc5\xa1ine kamenog ugljena itd._NEWLINE_Smjese, masne i higroskopne, bile su izolirane slojem voska ili plastike. Nobel je tako\xc4\x91er otkrio da kolodijski pamuk (nitrirana celuloza s 11 do 12% du\xc5\xa1ika) s glicerol-trinitratom daje \xc5\xbeelatinastu smjesu, tzv. praskavu \xc5\xbeelatinu (onda\xc5\xa1nji \xc5\xbeelatinski dinamit)._NEWLINE_Dinamit kori\xc5\xa1ten u rudarstvu sadr\xc5\xbeavao je natrijev klorid, u svrhe smanjenja temperature detonacije i pove\xc4\x87anja njene snage._NEWLINE_Danas se umjesto glicerol-trinitrata za pripravu dinamita koristi amonijev nitrat uklopljen u \xc5\xbeelatinsku masu od celuloznog nitrata i glikol-dinitrata. Takav je eksploziv, nazvan amonijski dinamit, otporan prema vlagi, pouzdaniji, sigurniji, sna\xc5\xbeniji i jeftiniji.'